ไฟแนนซ์ทูเดย์
...สมหมาย ภาษี รมว.คลัง นั่งในตำแหน่งมา 50 วัน ออกงานพูดเรื่องเศรษฐกิจสร้างความมั่นใจให้กับนักลงทุนไปแล้ว 6 ครั้ง เฉลี่ยแล้ว 10 วัน ต้องออกงาน 1 ครั้ง แม้ว่าจะมากและเสียเวลาก็จำเป็น เพื่อเร่งความมั่นใจให้กลับมาให้ไวที่สุด
27 พ.ย. 2557

...สมหมาย ภาษี รมว.คลัง นั่งในตำแหน่งมา 50 วัน ออกงานพูดเรื่องเศรษฐกิจสร้างความมั่นใจให้กับนักลงทุนไปแล้ว 6 ครั้ง เฉลี่ยแล้ว 10 วัน ต้องออกงาน 1 ครั้ง แม้ว่าจะมากและเสียเวลาก็จำเป็น เพื่อเร่งความมั่นใจให้กลับมาให้ไวที่สุด
...ด้าน วิสุทธิ์ ศรีสุพรรณ รมช.คลัง น่าจะมาเข้ามาแบ่งงานให้ รมว.คลัง ได้มาก เพราะได้มอบหมายให้ดูงานของกรมสรรพากร กรมศุลกากร กรมสรรพสามิต กรมบัญชีกลาง กรมธนารักษ์ ส่วนรัฐวิสาหกิจในสังกัดกระทรวงการคลัง ก็ถูกให้รับผิดชอบทุกแห่ง ยกเว้นธนาคารเพื่อการเกษตรและสหกรณ์การเกษตร (ธ.ก.ส.) ที่ รมว.คลัง นั่งเป็นประธานอยู่เท่านั้น
...น่าจับตาการทำงานของวิสุทธิ์ โดยเฉพาะการแก้ปัญหาไม่ชอบมาพากล ทั้งในกรมธนารักษ์ หรือจะเป็นแบงก์รัฐหลายแห่ง ที่ยังมีเรื่องความไม่ถูกต้องซุกไว้อีกมาก และยังไม่ได้มีการรายงานให้ฝ่ายนโยบายรับรู้ข้อมูลที่แท้จริงเพื่อดำเนินการแก้ไขความเสียหายที่เกิดขึ้น
แต่ที่น่าจะงานหินแก้ไม่ตกของ รมช. คือ การสางปัญหาในสำนักงานสลากกินแบ่งรัฐบาล โดยเฉพาะการแก้ปัญหาราคาสลากราคาแพง ที่ สมชัย สัจจพงษ์ อธิบดีกรมศุลกากร ประธานสำนักงานสลากฯ มุ่งมั่นแก้ไขให้เกิดผล แต่ถูกโดดเดี่ยวทั้งจากผู้อำนวยการคนใหม่ที่มาจากฝ่ายทหาร สำหรับผู้บริหารและพนักงานคนอื่นไม่ต้องพูดถึงไม่คิดจะร่วมมือแก้ไขเพราะมีผลประโยชน์ได้เสียจึงไม่อยากทุบหม้อข้าวตัวเอง
...ความพยายามดึงเรื่องไม่ตั้งกรรมการสอบวินัยผู้บริหารกรมธนารักษ์ กรณีการให้เช่าที่ราชพัสดุผืนงามริมน้ำมูลค่าหลายร้อยล้านบาท เริ่มเป็นภัยเข้าตัว รังสรรค์ ศรีวรศาสตร์ ปลัดคลัง ซึ่งจะต้องเป็นผู้ตัดสินใจเรื่องนี้ หากก่อนสิ้นปียังไม่ได้ข้อสรุปไม่ตัดสินใจยังดองเรื่องอย่างนี้ เห็นที่ปลัดคลังจะต้องหนาวๆ ร้อนๆ มากกว่าผู้บริหารกรมธนารักษ์